Folketing
2012-11-06

Men han blev også ærgerlig, for hvis han skulle tænke på, at han skulle genoptjene sin dagpengeret i fagforeningen eller a-kassen, så ville der gå lidt længere tid, for de løntilskudsjob tæller jo ikke som timer. Så mester fik nogle penge ud af at tage ham, og han var ellers god nok til at kunne klare det uden løntilskud. Så det er sådan set misbrug af ordningen, fordi jobcentrene ikke gør deres arbejde kritisk nok. Forleden så jeg også en annonce, hvor PrivatHospitalet Danmark søgte en operationssygeplejerske. Der stod, at operationssygeplejersken selvfølgelig skulle være uddannet og mindst have 3 års klinisk erfaring inden for forskellige områder, som de her sygeplejersker arbejder med. Så skulle hun selvfølgelig være engageret og alle de der ting, som man skal være nu til dags. Og så stod der allersidst i annoncen: Løn og ansættelse starter med 3 måneders løntilskud. Det er jo utroligt. Gad vide, hvad de 3 måneder skal bruges til, og gad vide, om hun ikke indgår i normeringen fra start. I går aftes var jeg i 3F i Randers.